Indemnització de danys en produccions agrícoles i ramaderes
Reduccions fiscals especials per a les activitats agràries
Mesures laborals i de Seguretat Social
Ajudes excepcionals per danys personals
Règim especial d'aplicació de les ajudes ordinàries per danys personals
Ajudes excepcionals en matèria d'habitatge
Cooperació amb les administracions locals
Consorci de Compensació d'Assegurances
Mesures sobre infraestructures i serveis de transport i energia
Obligacions de les administracions locals
Actuacions de control i vigilància
Reforç dels mitjans aeris estatals per a l'extinció d'incendis forestals
Comissió interministerial de coordinació per a la prevenció i lluita contra els incendis forestals
Constitució i funcionament excepcional del Comitè Permanent de la Comissió Interministerial
Centre de coordinació de la informació nacional sobre incendis forestals
Coordinació de mitjans i recursos de lluita contra incendis entre les diferents administracions públiques
Avançaments d'ajudes vinculades a determinats préstecs per a la millora i la modernització d'estructures agràries
Fons per a actuacions de prevenció d'incendis forestals
Actuacions amb càrrec al Fons de contingència d'execució pressupostària
Vigència dels instruments de coordinació i actuació existents
Règim dels òrgans col·legiats que preveu aquest Reial decret llei
Comissió Interministerial de seguiment de les mesures de suport a damnificats
Com a conseqüència que Espanya, des de fa alguns mesos, pateix una de les sequeres més greus de les últimes dècades, i de les altes temperatures que s'estan registrant en el present període estival, el risc que es produeixin incendis i que aquests tinguin efectes devastadors és extraordinàriament alt.
Qualsevol distracció, qualsevol negligència, pot desencadenar, en aquestes adverses condicions, situacions veritablement catastròfiques.
Per desgràcia, alguna d'aquestes situacions ja s'ha produït.
L'incendi originat a la província de Guadalajara la tarda del dissabte 16 de juliol va causar la pèrdua d'11 vides humanes, a més d'arrasar més de 12.000 hectàrees de massa forestal i pastura.
La tràgica magnitud d'aquests fets i de les seves conseqüències obliga els poders públics a adoptar mesures extraordinàries, en el marc del principi constitucional de solidaritat i per aplicació dels d'equitat i igualtat de tracte en relació amb situacions precedents.
Així, en aquesta norma es preveu un règim d'ajudes específiques a favor de les víctimes i de les seves famílies, com també l'adopció d'un conjunt de mesures pal·liatives i compensatòries adreçades a reparar els danys produïts i a recuperar les zones afectades.
Juntament a aquest objectiu, aquest Reial decret llei en té un altre que el transcendeix.
Atès que les circumstàncies que determinen la conjuntura d'alt risc en què es troba el nostre país no fan sinó agreujar-se dia a dia, i podrien prolongar els seus efectes durant tot l'estiu i part de la tardor, el Govern considera convenient, atenent aquestes raons d'emergència i en nom de la salvaguarda de la seguretat dels ciutadans i del medi ambient, establir un conjunt de mesures mínimes que recullen en part algunes experiències autonòmiques i locals dutes a terme i contrastades els últims anys.
Per això, aquest Reial decret llei preveu expressament la compatibilitat amb aquesta de les mesures que les comunitats autònomes hagin adoptat o decideixin adoptar en el futur amb la finalitat d'assegurar un grau de protecció més alt davant els incendis i les seves conseqüències.
En aquest Reial decret llei es consagren dos tipus de previsions normatives.
En primer lloc, un catàleg de prohibicions olt severes, que es projecta sobre totes les activitats que puguin comportar algun risc per a la producció d'incendis, i que, atès el seu caràcter excepcional, estaran en vigor, en tot el territori nacional, fins a l'1 de novembre de 2005.
Aquestes prohibicions es complementen amb la previsió d'una sèrie de pautes i actuacions concretes de prevenció que han d'executar les diferents administracions públiques afectades.
En segon lloc, s'instaura un model organicofuncional de coordinació entre els departaments ministerials de l'Administració de l'Estat, d'una banda, i entre aquesta i les comunitats autònomes, de l'altra, que s'articula, respectivament, sobre dos òrgans de funcionament permanent la creació dels quals preveu aquest Reial decret llei.
La finalitat d'aquest nou model de coordinació no és altra que afavorir les respostes més àgils i expeditives possibles als sinistres provocats pel foc, basades en una eficaç conjunció de la informació i dels mitjans que estiguin en cada moment a l'abast de totes les administracions públiques.
A aquests efectes, la norma reforça el caràcter únic del comandament operatiu, estatal o autonòmic, segons escaigui, amb independència de quina sigui la titularitat dels mitjans incorporats a les tasques d'extinció dels incendis.
En virtut d'això, en ús de l'autorització que conté l'article 86 de la Constitució, a proposta de la vicepresidenta primera del Govern i ministra de la Presidència, del vicepresident segon del Govern i ministre d'Economia i Hisenda, i dels ministres de Defensa, de l'Interior, d'Agricultura, Pesca i Alimentació, d'Administracions Públiques i de Medi Ambient, i amb la deliberació prèvia del Consell de Ministres en la reunió del dia 22 de juliol de 2005,
Les mesures que estableix aquest capítol s'apliquen a les persones i els béns afectats per l'incendi ocorregut entre els dies 16 i 20 de juliol de 2005 a la província de Guadalajara.
El Govern, mitjançant un reial decret, pot declarar, amb delimitació dels municipis i nuclis de població afectats, l'aplicació de les mesures que preveu aquest capítol a altres incendis de característiques similars que s'hagin esdevingut o es puguin esdevenir des de l'1 d'abril fins a l'1 de novembre de 2005.
Són objecte d'indemnització els danys provocats pels incendis en les explotacions agrícoles i ramaderes que tinguin pòlisses en vigor emparades pel Pla d'assegurances agràries combinades per a l'any 2005 i hagin tingut pèrdues per danys en les seves produccions no coberts per les línies d'assegurances agràries combinades.
També són objecte d'indemnització les pèrdues que s'originin en les explotacions ramaderes, els animals de les quals estiguin assegurats en qualsevol de les línies d'assegurances previstes en el pla anual, com a conseqüència dels danys produïts sobre les pastures i altres àrees d'aprofitament ramader.
No obstant això, per al cas de produccions que en les dates del sinistre no hagin iniciat el període de contractació de l'assegurança corresponent, també poden percebre les indemnitzacions anteriors, sempre que s'hagi contractat l'assegurança corresponent a aquestes produccions en l'exercici anterior.
També es pot percebre indemnització pels danys causats en produccions no incloses en el vigent pla anual d'assegurances, excepte que les produccions afectades estiguin garantides per una assegurança no inclosa en el sistema d'assegurances agràries combinades.
Les indemnitzacions esmentades estan destinades als titulars de les explotacions que estiguin ubicades en l'àmbit assenyalat a l'article 1 i hagin tingut pèrdues superiors al 20 per cent de la producció.
Poden ser objecte d'indemnització en les condicions que estableix aquest article els danys produïts en explotacions apícoles.
Es concedeix l'exempció de les quotes de l'impost sobre béns immobles corresponents a l'exercici de 2005 que afectin habitatges, establiments industrials i mercantils, explotacions agràries i forestals, locals de treball i similars, danyats com a conseqüència directa dels incendis, quan s'acrediti que tant les persones com els béns que hi estaven ubicats hagin hagut de ser objecte de reallotjament total o parcial en altres habitatges o locals diferents fins a la reparació dels danys soferts o les destrosses en collites constitueixin sinistres no coberts per cap fórmula d'assegurament públic o privat.
Es concedeix una reducció en l'impost sobre activitats econòmiques corresponent a l'exercici de 2005 a les indústries de qualsevol naturalesa, establiments mercantils i professionals els locals de negocis o béns afectes a aquesta activitat dels quals hagin estat danyats com a conseqüència directa dels incendis, sempre que hagin hagut de ser objecte de reallotjament o s'hagin produït danys que obliguin al tancament temporal de l'activitat.
La reducció indicada és proporcional al temps transcorregut des del dia en què s'hagi produït el cessament de l'activitat fins que es reprengui en condicions de normalitat, ja sigui en els mateixos locals, ja sigui en d'altres habilitats a l'efecte, sense perjudici de considerar, quan la gravetat dels danys produïts ho origini, el supòsit de cessament en l'exercici de l'activitat, que produeix efectes des del dia 31 de desembre de 2004.
Les exempcions i les reduccions de quotes en els tributs assenyalats en els apartats anteriors comprenen les dels recàrrecs legalment autoritzats sobre aquests.
Els contribuents que tinguin dret als beneficis que estableixen els apartats anteriors i hagin satisfet els rebuts corresponents a l'exercici fiscal esmentat poden demanar la devolució de les quantitats ingressades.
Estan exemptes de les taxes de la Prefectura Central de Trànsit la tramitació de les baixes de vehicles sollicitades com a conseqüència dels danys produïts pels incendis i l'expedició de duplicats de permisos de circulació o de conducció destruïts o extraviats per les causes esmentades.
La disminució d'ingressos en tributs locals que els apartats anteriors d'aquest article produeixin en els ajuntaments i les diputacions provincials es compensa amb càrrec als pressupostos generals de l'Estat, de conformitat amb el que estableix l'article 9 del text refós de la Llei reguladora d'hisendes locals, aprovat pel Reial decret legislatiu 2/2004, de 5 de març.
Estan exemptes de l'impost sobre la renda de les persones físiques les ajudes excepcionals per danys personals a què es refereix l'article 7.
Per a les explotacions i activitats agràries realitzades a les zones que determinin els reials decrets que eventualment es dictin en desplegament de l'article 1 d'aquest Reial decret llei, i d'acord amb les previsions que conté l'apartat 4.1 de l'article 35 del Reglament de l'impost sobre la renda de les persones físiques, aprovat pel Reial decret 1775/2004, de 30 de juliol, el Ministeri d'Economia i Hisenda, vist l'informe del Ministeri d'Agricultura, Pesca i Alimentació, pot autoritzar, amb caràcter excepcional, la reducció dels índexs de rendiment net als quals es refereix l'Ordre EHA/3902/2004, de 29 de novembre, per la qual es despleguen per a l'any 2005 el mètode d'estimació objectiva de l'impost sobre la renda de les persones físiques i el règim especial simplificat de l'impost sobre el valor afegit.
Els expedients de regulació d'ocupació que tinguin la causa en els danys produïts pels incendis tenen la consideració de provinents d'una situació de força major, amb les conseqüències que deriven dels articles 47 i 51 del text refós de la Llei de l'Estatut dels treballadors, aprovat pel Reial decret legislatiu 1/1995, de 24 de març.
La Tresoreria General de la Seguretat Social pot exonerar l'empresari d'abonar les quotes a la Seguretat Social en el primer supòsit mentre duri el període de suspensió, mantenint-se la condició d'aquest període com a efectivament cotitzat pel treballador.
En els casos en què es produeixi extinció del contracte, les indemnitzacions dels treballadors són a càrrec del Fons de Garantia Salarial, amb els límits legalment establerts.
En els expedients en què es resolgui favorablement la suspensió de contractes o la reducció temporal de la jornada de treball amb base en circumstàncies excepcionals, l'autoritat laboral pot autoritzar que el temps en què es percebin les prestacions per desocupació, regulades en el títol III del text refós de la Llei general de la Seguretat Social, aprovat pel Reial decret legislatiu 1/1994, de 20 de juny, que tinguin la causa immediata en els incendis, no es computi a l'efecte de consumir els períodes màxims de percepció establerts.
Igualment, pot autoritzar que rebin prestacions per desocupació els treballadors inclosos en els expedients esmentats que no tinguin els períodes de cotització necessaris per tenir-hi dret.
Les empreses i els treballadors pel seu compte, inclosos en qualsevol règim de la Seguretat Social, poden sol·licitar i obtenir, amb la justificació prèvia dels danys soferts, una moratòria d'un any sense interès en el pagament de les cotitzacions a la Seguretat Social corresponents als tres mesos naturals immediatament anteriors a la producció del sinistre.
Els cotitzants a la Seguretat Social que tinguin dret als beneficis que estableixen els apartats anteriors i hagin satisfet les quotes corresponents a les exempcions o a la moratòria de què es tracti poden demanar la devolució de les quantitats ingressades, inclosos, si s'escau, els recàrrecs i les costes corresponents.
Si el qui té dret a la devolució és deutor a la Seguretat Social per quotes corresponents a altres períodes, el crèdit per la devolució s'ha d'aplicar al pagament de deutes pendents amb aquella en la forma que legalment escaigui.
Per dur a terme les obres de reparació dels danys causats, les administracions públiques i les entitats sense ànim de lucre poden sol·licitar del servei públic d'ocupació competent l'adscripció de treballadors perceptors de les prestacions per desocupació per a treballs de collaboració social, d'acord amb el que disposa l'article 213.3 del text refós de la Llei general de la Seguretat Social, aprovat pel Reial decret legislatiu 1/1994, de 20 de juny.
Als efectes que preveu l'article 72 del text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, tenen la consideració d'obres, serveis, adquisicions o subministraments d'emergència els de reparació o manteniment del servei d'infraestructures i equipaments, així com les obres de reposició de béns perjudicats per la catàstrofe, sigui quina sigui la seva quantia.
A aquests mateixos efectes, s'hi inclouen, en tot cas, les obres derivades de les actuacions de prevenció que estableix aquest Reial decret llei.
Es declara urgent l'ocupació dels béns afectats per les expropiacions derivades de la realització de les obres a què es refereix aquest article, als efectes que estableix l'article 52 de la Llei d'expropiació forçosa, de 16 de desembre de 1954.
En la tramitació dels expedients de contractació no inclosos a l'article 129.2 del text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, es dispensa del requisit previ de disponibilitat de terrenys, sense perjudici que la seva ocupació efectiva no es faci fins a la formalització de l'acta d'ocupació.
Es concedeixen ajudes, en els termes que es determinin per reglament, per pal·liar els danys personals que tinguin la causa en les catàstrofes a què es refereix aquest Reial decret llei.
Les ajudes per danys personals poden ser:
a ) La quantitat que escaigui per mort i per incapacitat absoluta permanent, quan la incapacitat hagi estat causada pels mateixos fets.
b ) Així mateix, les despeses d'hospitalització de les persones afectades són abonades sempre que no siguin cobertes per cap sistema públic o privat d'assistència sanitària.
Són beneficiaris d'aquestes ajudes a títol de víctimes indirectes, en el cas de mort i amb referència sempre a la data d'aquesta, les persones que compleixin les condicions que s'indiquen a continuació:
a ) El cònjuge del difunt, si no està separat legalment, o la persona que hagi conviscut amb el difunt de forma permanent, amb una relació d'afectivitat anàloga a la de cònjuge, durant almenys els dos anys anteriors al moment de la mort, llevat que hagin tingut descendència; en aquest cas n'hi ha prou amb la mera convivència.
b ) Els fills menors d'edat dels difunts o de les altres persones a què es refereix el paràgraf anterior i els majors d'edat si han patit un perjudici economicopatrimonial rellevant, degudament acreditat, en relació amb la seva situació econòmica anterior a la catàstrofe.
c ) En defecte de les persones damunt esmentades, són beneficiaris els pares de la persona morta, en el mateix supòsit de perjudici economicopatrimonial que preveu el paràgraf anterior.
d ) En defecte de les persones esmentades en els paràgrafs a, b i c, són beneficiaris els germans de la persona morta, si acrediten dependència econòmica d'aquella.
Si concorren diversos beneficiaris a títol de víctimes indirectes, la distribució de la quantitat a què ascendeixi l'ajuda s'ha de fer de la manera següent:
En correspon una al cònjuge o a la persona que hagi conviscut amb el difunt en els termes del paràgraf a de l'apartat anterior.
Correspon l'altra meitat als fills esmentats en el paràgraf b de l'apartat anterior, i s'ha de distribuir entre tots ells per parts iguals.
b ) Si resulten beneficiaris els pares del difunt, la quantitat a què ascendeixi l'ajuda s'ha de repartir entre ells per parts iguals.
c ) Si resulten beneficiaris els germans del difunt, la quantitat a que ascendeixi l'ajuda s'ha de repartir entre ells per parts iguals.
Les sol·licituds per a la concessió d'aquestes ajudes s'han de presentar en el termini de dos mesos, comptat a partir de l'entrada en vigor del reial decret que les fixi, i les ha de resoldre el ministre de l'Interior en el termini de tres mesos.
En els casos d'ajudes que preveu l'article anterior, no és aplicable el règim d'ajudes que preveu el Reial decret 307/2005, de 18 de març.
Les ajudes que es concedeixin en aplicació del que preveu l'article anterior es financen amb càrrec als crèdits 16.01.134M.482, «Per a atencions de tot ordre motivades per sinistres, catàstrofes o altres de reconeguda urgència», i 16.01.134M.782, «Per a atencions de tot ordre motivades per sinistres, catàstrofes o altres de reconeguda urgència», dotats, amb caràcter d'ampliables, en el pressupost vigent del Ministeri de l'Interior.
Per pal·liar els danys produïts en els habitatges que siguin residència habitual i permanent i que tinguin la causa en les catàstrofes a què es refereix aquest Reial decret llei, el Ministeri d'Habitatge concedeix ajudes amb càrrec a la reserva no territorialitzada que regulen els articles 78. c.2 i 83.3 del Reial decret 801/2005, d'1 de juliol, pel qual s'aprova el Pla estatal 2005-2008 per afavorir l'accés dels ciutadans a l'habitatge, en els termes previstos en els convenis de col·laboració amb les comunitats autònomes i ciutats de Ceuta i Melilla.
Les ajudes es concedeixen en els termes i les condicions que s'estableixin per ordre del Ministeri d'Habitatge.
S'instrueix a l'Institut de Crèdit Oficial (ICO), en la seva condició d'agència financera de l'Estat, per instrumentar una línia de préstecs per un import de 20 milions d'euros, que pot ser ampliada pel Ministeri d'Economia i Hisenda en funció de l'avaluació dels danys i de la demanda consegüent, utilitzant la mediació de les entitats financeres amb implantació en les comunitats autònomes afectades, amb les quals s'han de subscriure els convenis de col·laboració oportuns.
Aquestes línies de préstec, que tenen com a finalitat finançar la reparació o reposició d'instal·lacions i equips industrials i mercantils, agrícoles, forestals, ramaders i de regadiu, automòbils, motocicletes i ciclomotors d'ús particular, vehicles comercials, maquinària agrícola i locals de treball de professionals que s'hagin vist danyats com a conseqüència dels incendis, es materialitzen en operacions de préstec concedides per les entitats financeres esmentades, les característiques de les quals són:
a ) Import màxim: el del dany avaluat per la delegació o subdelegació del Govern de la província corresponent o, si s'escau, pel Consorci de Compensació d'Assegurances, descomptat, si s'escau, l'import del crèdit que hagin pogut subscriure amb càrrec a línies de crèdit preferencials establertes per iniciativa de les comunitats autònomes respectives.
b ) Termini: cinc anys, amb un de carència, si s'escau.
c ) Interès: el tipus de cessió per l'ICO a les entitats financeres és de l'1,50 per cent TAE, amb un marge màxim d'intermediació per a aquestes del 0,50 per cent.
En conseqüència, el tipus final màxim per al prestatari és del dos per cent TAE.
d ) Tramitació: les sol·licituds s'han de presentar a l'entitat financera mediadora, la qual decideix sobre la concessió del préstec, i és a càrrec seu el risc de l'operació.
e ) Vigència de la línia: el termini per a la disposició de fons acaba el 31 de desembre de 2005.
La instrumentació de la línia de préstecs a què es refereix aquest article l'ha de dur a terme l'ICO, en l'exercici de les funcions a què es refereix la disposició addicional sisena.dos.2. a del Reial decret llei 12/1995, de 28 de desembre, sobre mesures urgents en matèria pressupostària,
tributària i financera, i, en virtut d'això, el menyscapte que per a l'ICO suposi el diferencial entre el cost de mercat de l'obtenció dels recursos i el tipus abans esmentat de l'1,50 per cent s'ha de cobrir amb càrrec als pressupostos generals de l'Estat.
Es faculta el titular del Ministeri d'Administracions Públiques per proposar el pagament de les subvencions derivades de danys en infraestructures municipals i xarxa viària de les diputacions provincials, en la part que finança l'Administració General de l'Estat, fins a un import màxim de 15 milions d'euros, amb càrrec al crèdit que s'habiliti a aquests efectes, amb el caràcter d'incorporable, en els pressupostos del dit departament.
De conformitat amb el que estableix l'article 50.1. b de la Llei 47/2003, de 26 de novembre, general pressupostària, el crèdit que s'habiliti s'ha de finançar amb fons de contingència, l'autorització del qual correspon al Consell de Ministres a proposta del ministre d'Economia i Hisenda.
De la mateixa manera, es faculta el titular del Ministeri d'Administracions Públiques per establir el procediment per a la concessió d'aquestes subvencions, així com el seu seguiment i control, en el marc de la cooperació econòmica de l'Estat a les inversions de les entitats locals.
Els delegats del Govern a les comunitats autònomes poden sol·licitar al Consorci de Compensació d'Assegurances, per a una avaluació més correcta dels danys, les valoracions corresponents que preveu aquest Reial decret llei, sempre que no afectin béns de titularitat pública.
El Consorci de Compensació d'Assegurances té dret a l'abonament per part de l'Administració General de l'Estat dels treballs de peritatge d'acord amb el barem d'honoraris professionals que el Consorci tingui aprovat per als seus perits taxadors d'assegurances.
Per facilitar la tramitació de les ajudes i la valoració dels danys, l'Administració competent i el Consorci de Compensació d'Assegurances es poden transmetre les dades sobre beneficiaris de les ajudes i indemnitzacions que concedeixin, les seves quanties respectives i els béns afectats.
Sense perjudici de les previsions que conté la normativa autonòmica, es prohibeix, des de l'entrada en vigor d'aquest Reial decret llei i fins al dia 1 de novembre de 2005, en tot el territori nacional:
La crema de rostolls, de pastures permanents i de restes de poda, i queden suspeses les autoritzacions que hagin estat concedides per a aquest fi.
Encendre foc a les àrees de descans de la xarxa de carreteres.
Encendre foc, a cel obert, a les zones d'esbarjo i d'acampada, incloses les zones habilitades per a això.
L'eliminació de residus mitjançant crema a l'aire lliure.
Els òrgans competents han d'assegurar un sistema de gestió de residus que exclogui aquestes actuacions.
b ) En els territoris delimitats per l'article 5 de la Llei 43/2003, de 21 de novembre, de forests, queda prohibit, a més:
La circulació de vehicles de motor per les pistes forestals en les quals no hi hagi servituds de pas.
Se n'exceptuen els vehicles utilitzats per a la gestió del terreny o per a la prevenció i extinció d'incendis i els altres supòsits autoritzats expressament per l'òrgan competent de l'Administració autonòmica.
La utilització de maquinària i equips a les forests i a les àrees rurals situades en una franja de 400 metres al voltant d'aquelles, el funcionament dels quals generi deflagració, espurnes o descàrregues elèctriques, llevat que l'òrgan competent de l'Administració autonòmica n'hagi autoritzat expressament l'ús o siguin necessaris per a l'extinció d'incendis.
La introducció de material pirotècnic.
Fumar, llançar o abandonar objectes en combustió o qualsevol classe de material susceptible d'originar un incendi.
c ) En les zones declarades d'alt risc d'acord amb l'article 48 de la Llei 43/2003, de 21 de novembre, de forests, queda, a més a més, prohibit el trànsit de persones, sense perjudici de les actuacions de gestió i manteniment que escaiguin i de les autoritzacions expresses que puguin acordar les administracions autonòmiques.
d ) Les comunitats autònomes han de fer públiques en un termini de set dies, i comunicar al Ministeri de Medi Ambient, les zones del seu àmbit territorial que tinguin la consideració d'alt risc d'incendi forestal.
Les comunitats autònomes que encara no hagin fet aquesta declaració l'han de dur a terme dins el mateix termini.
El Ministeri de Foment ha d'incrementar immediatament les actuacions de neteja de vegetació de cunetes, marges i mitjanes de carreteres i autovies de titularitat estatal previstes en el programa d'actuacions vigent.
Quan les vies passin per terreny forestal arbrat, el ministeri ha de subscriure convenis de col·laboració amb les comunitats autònomes per estendre aquesta neteja en àrees tallafocs.
En vies de circulació de titularitat d'altres administracions públiques, l'Estat, a través del fons a què es refereix la disposició addicional quarta, ha de participar en el finançament de l'execució dels plans de neteja que corresponguin a la mateixa finalitat de prevenció d'incendis forestals.
El Ministeri de Foment i els concessionaris de les autopistes de peatge de titularitat estatal han de controlar els vehicles i les activitats de manteniment de les carreteres i vigilar especialment, en col·laboració amb les autoritats de trànsit, les actuacions dels vehicles avariats i estacionats
L'Administrador d'Infraestructures Ferroviàries (ADIF) del Ministeri de Foment ha d'incrementar immediatament les actuacions de neteja de les plataformes de les vies i marges tant en línies convencionals com d'alta velocitat, previstes en el programa d'actuacions vigent.
Quan aquestes passin per terreny forestal arbrat, l'ADIF ha de subscriure convenis de col·laboració amb les comunitats autònomes per dur a terme actuacions conjuntes de prevenció i, si s'escau, extinció d'incendis forestals en zones pròximes a la plataforma ferroviària.
Igualment, l'ADIF ha de controlar les fonts d'ignició dels vehicles que circulin per la via i de les línies aèries i d'alta tensió pròpies, així com de tots els equips tècnics i maquinària de manteniment i reparació.
Les actuacions que necessitin aquests equips i que no siguin qualificades d'urgents no es poden portar a terme en el període de vigència d'aquest Reial decret llei.
El Ministeri de Foment i els operadors dels serveis de transport han de controlar els sistemes de fre i escapament dels trens, així com la resta d'elements i maquinària el funcionament dels quals generi deflagració, espurnes o descàrregues elèctriques i el respecte per part dels viatgers
a les prohibicions imposades per la legislació.
Els titulars de les xarxes de distribució i transport d'energia elèctrica han de mantenir nets de vegetació els marges per on transcorren les línies, per tal d'evitar la generació o propagació d'incendis forestals.
Els plecs de condicions per a noves contractacions de manteniment d'infraestructures han d'incorporar clàusules relatives a neteja i desherbatge dels marges com a mesura de prevenció d'incendis.
Els ens locals han de mantenir actualitzat un pla de delimitació dels diversos nuclis i urbanitzacions existents en el seu terme municipal.
Els ajuntaments han d'adoptar immediatament les mesures adequades per garantir la inexistència de crema en els abocadors del seu terme municipal i controlar el compliment de les mesures de seguretat d'aquestes instal·lacions, referides almenys a l'existència d'una zona de seguretat i de recursos hídrics per a l'extinció d'incendis.
Per tal de prevenir la declaració d'incendis forestals, els departaments competents han de coordinar a través de la Conferència Sectorial de Medi Ambient el desenvolupament de plans d'aprofitament de la biomassa forestal residual existent.
Les comunitats autònomes han de comunicar abans de l'1 d'octubre de 2005 els plans aprovats.
Per a la seva posterior implantació, i a fi de garantir l'equitat interterritorial, es dota en els pressupostos generals de l'Estat per a 2006 un fons de cinc milions d'euros al qual poden accedir les comunitats autònomes, d'acord amb els criteris objectius que es determinin en la Conferència Sectorial.
Sense perjudici de les competències atribuïdes a les comunitats autònomes, amb caràcter immediat i per raons d'urgència, fins al dia 1 de novembre de 2005, el Ministeri de Medi Ambient ha de col·laborar, a petició d'aquestes, en la retirada, l'emmagatzematge i la posada a disposició dels operadors econòmics, de la biomassa forestal residual existent en les zones declarades d'alt risc d'acord amb l'article 13. d.
En el marc dels procediments de coordinació que preveu el capítol III, el Ministeri de l'Interior ha d'establir, en el termini de set dies, mesures de reforç de les capacitats d'actuació del Seprona, així com els mecanismes de coordinació entre les seves brigades d'investigació i altres
cossos de les diverses administracions implicades, que es poden basar en la zonificació i en l'assignació d'àrees d'actuació específiques.
En els termes que decideixi el Comitè a què es refereix l'article 21, el Ministeri de Defensa ha de preparar les tripulacions que assegurin el funcionament òptim dels mitjans aeris de titularitat estatal contra els incendis forestals i ha de col·laborar amb l'autoritat competent mitjançant dotacions per dur a terme les comeses de suport a les tasques de vigilància i control de zones forestals i incendis.
Totes les autoritats i cossos d'inspecció i vigilància de les administracions estatal, autonòmiques i locals han d'extremar la vigilància de les actuacions que puguin generar un incendi forestal, i han de vetllar pel compliment de les obligacions que estableix aquest Reial decret llei.
En l'exercici de les funcions en matèria de prevenció i lluita contra els incendis forestals que tenen encomanades, es reconeix als funcionaris que exerceixin funcions de policia administrativa forestal la condició d'autoritat, i estan facultats per demanar l'auxili de les forces i els cossos de seguretat i dels òrgans jurisdiccionals, d'acord amb el que preveu la normativa que hi sigui aplicable.
Amb caràcter immediat i per raons d'urgència, el Ministeri de Medi Ambient ha de reforçar els mitjans aeris estatals per a l'extinció d'incendis amb la finalitat d'atendre les necessitats que es plantegen en les situacions d'emergència en l'àmbit nacional.
Sense perjudici de l'aplicació de les previsions del Codi penal en aquesta matèria, la infracció de les prohibicions que conté l'article 13 d'aquest Reial decret llei són considerades en tot cas infraccions greus i sancionades d'acord amb el que disposa l'article 74. b de la Llei 43/2003, de 21 de novembre, de forests.
En cas que els fets constitutius de la infracció hagin causat a la forest danys el termini de reparació o restauració dels quals sigui superior a sis mesos, han de ser considerades molt greus i sancionades d'acord amb el que disposa l'article 74. c de l'esmentada Llei 43/2003, de 21 de novembre, de forests.
En tot cas, l'autoritat competent per sancionar les infraccions que preveu aquest article ha de determinar la reducció o exclusió dels pagaments directes derivats de les ajudes agràries comunitàries.
La determinació de la quantia de reducció ha d'obeir als criteris de proporcionalitat
que preveu l'article 75 de l'esmentada Llei 43/2003, de 21 de novembre, de forests.
En cap cas, la present disposició no impedeix a les comunitats autònomes preveure noves infraccions o elevar les sancions que preveu aquest Reial decret llei.
El Comitè Permanent de la Comissió interministerial de coordinació per a la prevenció i lluita contra els incendis forestals s'ha de constituir en el termini de 24 hores des de l'entrada en vigor d'aquest Reial decret llei i s'ha de mantenir operatiu de manera continuada fins a l'1 de novembre de 2005.
Per a l'efectiva coordinació de tots els mitjans disponibles de lluita contra els incendis forestals, es crea un òrgan d'àmbit nacional que canalitzi de forma centralitzada i posi a disposició del Comitè Permanent de la Comissió interministerial de coordinació i del conjunt de les administracions públiques competents, en temps real, tota la informació de què disposin les diferents administracions públiques en relació amb:
a ) L'evolució del risc d'incendis forestals.
b ) Els mitjans materials, tècnics i personals disponibles en cada moment.
c ) Els incendis forestals, una vegada que es produeixin,
d ) Qualsevol altra que aporti dades suficients per a l'adopció de mesures de caràcter preventiu.
Quan, segons estableix la Directriu bàsica de planificació de protecció civil d'emergències per incendis forestals, els incendis forestals assoleixin la qualificació de nivell 1, els òrgans de direcció i coordinació en matèria d'emergències per incendis forestals de les comunitats autònomes han d'informar immediatament les delegacions i subdelegacions del Govern sobre el seu abast, dimensió i possible evolució juntament amb la sol·licitud, si s'escau, de recursos de l'Administració General de l'Estat o d'altres administracions públiques.
Aquesta informació s'ha de transmetre immediatament al Comitè Permanent de la Comissió interministerial perquè l'avaluï i proposi a través de les delegacions i subdelegacions del Govern a la comunitat autònoma corresponent l'elevació a nivell 2, si s'escau.
El Comitè ha de disposar, en els supòsits en què així sigui procedent, la prestació de mitjans i recursos de l'Administració General de l'Estat o sol·licitar l'ajuda internacional que es consideri pertinent.
Una vegada rebuda la informació i disposats pel Comitè Permanent els mitjans personals i materials prestats per l'Administració General de l'Estat, aquests s'han de situar sota la direcció del comandament unificat previst a la legislació vigent.
El valor de les ajudes concedides en aplicació d'aquest Reial decret llei, pel que fa a danys materials, no pot superar en cap cas la diferència entre el valor del dany produït i l'import d'altres ajudes o indemnitzacions declarades compatibles o complementàries que, pels mateixos conceptes, puguin concedir altres organismes públics, nacionals o internacionals, o corresponguin en virtut de l'existència de pòlisses d'assegurament.
La reparació dels danys en els béns de titularitat estatal, així com les indemnitzacions que es concedeixin per danys en produccions agrícoles i ramaderes, s'han de finançar amb càrrec als pressupostos dels respectius departaments ministerials; a aquests efectes, s'han de fer les transferències de crèdit que siguin necessàries, sense que siguin aplicables les limitacions que conté l'article 52.1. a de la Llei 47/2003, de 26 de novembre, general pressupostària, respecte de la realització de transferències de crèdit des d'operacions de capital a operacions corrents.
En els termes municipals afectats d'acord amb l'article 1, amb caràcter preferent, es pot efectuar el pagament anticipat de l'import total de les ajudes de minoració d'anualitats d'amortització del principal dels préstecs acollits al Reial decret 613/2001, de 8 de juny, per a la millora i la modernització de les estructures de producció de les explotacions agràries, dels expedients dels quals es disposi de la corresponent certificació final de compliment de compromisos i realització d'inversions.
Amb la finalitat de coadjuvar a les actuacions de prevenció que preveu aquest Reial decret llei i garantir l'equitat interterritorial en la seva implantació, es dota un Fons per a actuacions de prevenció d'incendis forestals.
La dotació del Fons s'ha de fer mitjançant l'aprovació d'un crèdit extraordinari que, de conformitat amb el que estableix l'article 50. b de la Llei 47/2003, de 26 de novembre, general pressupostària, s'ha de finançar amb càrrec al Fons de contingència d'execució pressupostària.
Amb càrrec a la dotació del Fons per a actuacions de prevenció d'incendis forestals s'han de fer les transferències de crèdit als departaments o organismes que tinguin al seu càrrec les inversions, despeses, ajudes, subvencions o beneficis i altres atencions relacionades amb la seva finalitat, sense que siguin aplicables les limitacions que preveu l'article 52 de la Llei 47/2003, de 26 de novembre, general pressupostària.
El finançament de les ajudes que es concedeixin en aplicació del que disposa l'article 7.2. a s'ha de fer amb càrrec al Fons de contingència d'execució pressupostària.
L'Administració General de l'Estat pot subscriure amb les comunitats autònomes i amb altres administracions públiques els convenis de col·laboració que exigeixi l'aplicació d'aquest Reial decret llei.
El que disposa aquest Reial decret llei s'entén sense perjudici de la vigència de la normativa estatal en matèria de protecció civil i medi ambient, així com dels plans i protocols adoptats d'acord amb aquesta.
El Govern, mitjançant un reial decret, pot modificar l'estructura, la composició i les funcions dels òrgans col·legiats que preveu aquest Reial decret llei.
Es crea una Comissió Interministerial per a l'aplicació de les mesures de suport que estableix aquest Reial decret llei coordinada per la Direcció General de Protecció Civil, i integrada pels representants dels ministeris d'Economia i Hisenda, de l'Interior, de Foment, de Treball i Afers Socials, d'Agricultura, Pesca i Alimentació, de la Presidència, d'Administracions Públiques, de Medi Ambient i d'Habitatge, així com pels delegats del Govern a les comunitats autònomes afectades i per un representant del Consorci de Compensació d'Assegurances.
El seguiment de les mesures de suport que preveu aquest Reial decret llei l'ha de dur a terme la Comissió a què es refereix l'apartat anterior, en coordinació amb les autoritats de les comunitats autònomes afectades, a través de les delegacions del Govern.
Aquest Reial decret llei es dicta a l'empara del que disposen els articles 149.1.23a i 149.1.29a de la Constitució, i és d'aplicació general en tot el territori nacional, sense perjudici de les mesures addicionals i de més gran protecció que hagin adoptat o puguin adoptar les comunitats autònomes.
El Govern i els diferents titulars dels departaments ministerials, en l'àmbit de les seves competències, han de dictar les disposicions necessàries i establir els terminis per a l'execució del que estableix aquest Reial decret llei.
El present Reial decret llei entra en vigor el mateix dia de la publicació en el Butlletí Oficial de l'Estat.